b'\n_START_ARTICLE_\nJens Wedell-Neergaard\n_START_PARAGRAPH_\nJens baron Wedell-Neergaard (13. august 1928 p\xc3\xa5 Overdrevsg\xc3\xa5rden, Vigersted Sogn \xe2\x80\x93 9. september 1993) var en dansk godsejer, politiker, kammerherre og hofj\xc3\xa6germester, far til Christian Wedell-Neergaard._NEWLINE_Han var s\xc3\xb8n af hofj\xc3\xa6germester, baron Christian Wedell-Neergaard (1899-1949) og hustru Manon f. komtesse Schimmelmann (1904-1984), blev student 1949 og overtog samme \xc3\xa5r familiegodset Svenstrup. Han blev sekondl\xc3\xb8jtnant i Den Kongelige Livgarde 1951 og overtog efter praktisk og teoretisk landbrugsuddannelse driften af Svenstrup gods._NEWLINE_Wedell-Neergaard var formand for Borup konservative v\xc3\xa6lgerforening 1956-71; medlem af Borup-Kimmerslev Sogner\xc3\xa5d 1959-66, fra 1962 som formand: medlem af Roskilde Amtsr\xc3\xa5d, af dets \xc3\xb8konomiudvalg og formand for amtets kommunaludvalg 1966-72; medlem af Egnsplanr\xc3\xa5det for hovedstadsregionen, prof. Bent Christensen-udvalget til unders\xc3\xb8gelse af mulighederne for en hovedstadsordning og fredningsplanudvalget for de tre hovedstadsamter til 1972; formand for Plejehjemsudvalget til 1972; viceamtsborgmester og sygehusudvalgsformand i Roskilde Amt 1970-72 samt medlem af Sygehusudvalget for hele hovedstadsregionen til 1972._NEWLINE_Han var desuden medlem af bestyrelsen for A/S Junckers Savv\xc3\xa6rk fra 1960, for Dansk Skovforening 1965-68 og for Majoratsforeningen. Medstarter af Skovbo Rotary Club. Membre titulaire af Conseil International de la Chasse 1972. Honorary member, East African Professional Hunters Association._NEWLINE_Han blev gift 21. januar 1955 med Louise Berner (3. juli 1933 p\xc3\xa5 Aalborghus), datter af stiftamtmand, kammerherre J.A. Berner og hustru Louise f. Wedell-Wedellsborg.'